**BALATONSZEPEZD KÖZSÉG ÖNKORMÁNYZATA**

8252 Balatonszepezd, Árpád u. 27.

**Ügyiratszám:** BSZ/1269-8/2024.

* 1. **J E G Y Z Ő K Ö N Y V**

**Készült:** Balatonszepezd Község Önkormányzata Képviselő-testülete **2024. november 28-án 9.00 órakor** megtartott **nyilvános** üléséről

**Az ülés helye:** Balatonszepezd, Községháza – földszinti tárgyaló

(8252 Balatonszepezd, Árpád u. 27.)

**Jelen vannak:** Bíró Imre polgármester

Varga József alpolgármester

Inhof Tamás

Kiss István

dr. Temesvári Zsolt képviselők

**Tanácskozási joggal megjelent**:

dr. Varga Viktória jegyző, jegyzőkönyvvezető

dr. Kiss Balázs Tamás aljegyző

Szántó Szilvia irodavezető

**Bíró Imre polgármester:** Köszönti a nyilvános ülésen megjelenteket. Megállapítja, hogy a képviselő-testület 5 fő jelenlétével határozatképes, az ülést megnyitja. Javasolja, hogy a mai nyilvános ülésen a meghívóban szereplő napirendi pontok kerüljenek megtárgyalásra.

**Napirend:**

**1) Az önkormányzat 2024. évi költségvetésének 2. sz. módosítása**

*Előterjesztő: Bíró Imre polgármester*

**2) A helyi adókról szóló önkormányzati rendelet felülvizsgálata**

*Előterjesztő: Bíró Imre polgármester*

**3) Az egyes szociális és gyermekvédelmi ellátási formák szabályozásáról szóló önkormányzati rendelet felülvizsgálata**

*Előterjesztő: Bíró Imre polgármester*

**4) A strandok üzemeltetéséről, működtetéséről és belépődíjairól szóló 9/2021. (XI.3.) önkormányzati rendelet módosítása**

*Előterjesztő: Bíró Imre polgármester*

**5) A közterületek használatáról szóló önkormányzati rendelet módosítása**

*Előterjesztő: Bíró Imre polgármester*

**6) A fás szárú növények védelméről, kivágásáról és pótlásáról szóló önkormányzati rendelet módosítása**

*Előterjesztő: Bíró Imre polgármester*

**7) A szociális célú tűzifa támogatás igénylésének szabályairól szóló 12/2018. (X. 31.) önkormányzati rendelet módosítása**

*Előterjesztő: Bíró Imre polgármester*

**8) Döntés a Balatonszepezd 1451/3 hrsz-ú ingatlanra vonatkozó telekalakítással vegyes ajándékozási előszerződésről**

*Előterjesztő: Bíró Imre polgármester*

**9) Magyar Telekom Nyrt. – Bertha Bulcsú Közösségi Ház bérleti szerződésének újrakötése**

*Előterjesztő: Bíró Imre polgármester*

**10) A Zánka és Térsége Oktatási Intézményi Társulás Társulási Megállapodásának módosítása**

*Előterjesztő: Bíró Imre polgármester*

**11) A Zánka és Térsége Egészségügyi Intézményi Társulás Társulási Megállapodásának módosítása**

*Előterjesztő: Bíró Imre polgármester*

**12) Karácsonyi támogatás megállapítása**

*Előterjesztő: Bíró Imre polgármester*

**13) Polgármester jutalmazására vonatkozó indítvány** (szóbeli előterjesztés)

*Előterjesztő: Kiss István Ügyrendi Bizottság elnöke*

**NAPIREND TÁRGYALÁSA**

**1) Az önkormányzat 2024. évi költségvetésének 2. sz. módosítása**

*Előterjesztő: Bíró Imre polgármester*

**Bíró Imre polgármester:** Február 26-án fogadták el a költségvetést. Az elmúlt időszakban a bevételi és kiadási oldalon az előirányzat összege 143.847.475 Ft-tal növekedett. A lekötött betét összege 100 millió Ft, a tartalék összege 17.917.125 Ft-tal emelkedett. A részletes számok a kiküldött anyagban megtekinthetők. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester*

*a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**9/2024. (XI.29.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a 2024. évi költségvetésről szóló 1/2024. (II.27.) önkormányzati rendelet módosításáról szóló rendelet-tervezetet elfogadja és 9/2024. (XI.29.) számon önkormányzati rendeletei közé iktatja.

**2) A helyi adókról szóló önkormányzati rendelet felülvizsgálata**

*Előterjesztő: Bíró Imre polgármester*

**Bíró Imre polgármester:** A vízparton lévő telkek esetében 100 Ft/m2-ről 200 Ft/m2-re javasolja emelni az adót. A másik módosítás, hogy az üdülőtulajdonosok is megkapják az adókedvezményt, ha életvitelszerűen az üdülőben laknak és valamiért nem tudják átminősíteni az ingatlant. Ez személyenként 40 m2, egyedül élőnél 80 m2. Kérdezi, hogy valakinek van-e kérdése, észrevétele, hozzászólása?

**Varga József alpolgármester:** Ha jól érti, ez a vasút alatti részt érintené. Ő a közvetlen Balaton-parti részt emelné még.

**Bíró Imre polgármester:** A 200 Ft/m2 a jogszabályi maximum.

**Varga József alpolgármester:** Az üdülős kedvezmény miatt sokan be fognak jelentkezni, hogy ne kelljen annyit fizetni.

**Bíró Imre polgármester:** Az építményadót jövőre felülvizsgálják.

**Inhof Tamás képviselő:** Azért van a Halász utcának olyan része, ahol régóta ott vannak.

**Bíró Imre polgármester:** Az emelés most csak az üres telkekre vonatkozik.

**Varga József alpolgármester:** Majd arra kell odafigyelni, a kedvezményt hogyan adják meg.

**Kiss István képviselő:** Jövőre aktualizálni kell. Meg nézni, az önkormányzatnak mi a kedvezőbb.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**10/2024. (XI.29.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a helyi adókról szóló 11/2020. (XI.30.) önkormányzati rendelet módosításáról szóló rendelet-tervezetet elfogadja és 10/2024. (XI.29.) számon önkormányzati rendeletei közé iktatja.

**3) Az egyes szociális és gyermekvédelmi ellátási formák szabályozásáról szóló önkormányzati rendelet felülvizsgálata**

*Előterjesztő: Bíró Imre polgármester*

**Bíró Imre polgármester:** A szociális rendeletükben minden jövedelemhatárhoz van kötve, de mivel emelkednek a nyugdíjak, sokan kiesnek a támogatásokból. Javasolja ezeket a jövedelemhatárokat emelni, hogy minél többen vehessék igénybe. Az összes támogatás esetében átnézték, aktualizálták ezeket. Mindenhol kell valamilyen jövedelemhatárnak lenni, mivel a támogatást közpénzből adják. A 12. § esetében az óvodakezdési támogatás kimaradt, ezt kéri ezzel a módosítással elfogadni, hogy az óvodások is megkaphassák ezt a támogatást. Szerette volna itt a sávos támogatást, de végül egységesen legfeljebb 30.000 Ft lesz. Bevezetik az idősek támogatását, ez veszi át a karácsonyi támogatás szerepét, és jövedelemhatárhoz kötik. Kérdezi, hogy valakinek van-e kérdése, észrevétele, hozzászólása?

**Varga József alpolgármester:** Mindenhez kell jövedelemhatár?

**dr. Kiss Balázs Tamás aljegyző**: Az elv az, hogy a szociális rendeletre hivatkozva csak szociális alapon lehet támogatást adni. Úgy nem lehet odaadni, hogy nem vizsgálnak szociális körülményt, nem lehet a közpénzt osztogatni.

**Varga József alpolgármester**: Ez eddig ajándékként került kiosztásra, mindig adták az időseknek. Innentől kérelemhez és jövedelemigazoláshoz kötött lesz a támogatás. Javasolja 30.000 Ft-ra emelni az összeget.

**Inhof Tamás képviselő**: Egyetért. Megérti, hogy nem lehet jövedelmigazolás nélkül, de akkor emeljék meg a jövedelemhatárt, hogy senki ne eshessen ki belőle.

**Bíró Imre polgármester**: Legyen 300.000 Ft a jövedelemhatár.

**Inhof Tamás képviselő**: Ez a születési támogatásnál szerinte kevés, fontos, hogy szülessen szepezdi gyerek. A fiatalok ma már azért jól keresnek. Örüljenek annak a pár gyereknek, aki születik egy évben.

**Bíró Imre polgármester**: A cél az lenne, hogy akik jómódúak, ne vegyék el a pénzt azoktól, akik rászorulnak.

**Varga József alpolgármester**: A végtelenségig ne emeljék a sávot, legyen valamiféle határa. Az igényléseknél is legyen segítség az adatlapok kitöltésénél.

**Kiss István képviselő**: Magyarországon az átlagos öregségi nyugdíj 230 ezer Ft. Ehhez kellene igazítani. Legyen a javasolt 300.000 Ft.

**dr. Temesvári Zsolt képviselő**: Javasolja, hogy menjenek végig pontonként a támogatási formákon.

**Bíró Imre polgármester**: Általános és a rendkívüli támogatásnál, a gyógyszertámogatásnál, temetési támogatásnál, lakásfenntartási támogatásnál ne változzon a jövedelemhatár. Iskola- és óvodakezdési támogatásnál, születési támogatásnál 300.000 Ft. Az idősek támogatásánál 300.000 Ft, a támogatás mértéke pedig 30.000 Ft-ra módosul.

**dr. Varga Viktória jegyző**: Kérdezi, hogy a tervezet szerint rendelet december 1-jén lép hatályba, tehát vonatkozna az idei karácsonyi támogatásra is, így szeretnék? Vagy az idei támogatás még menjen úgy, mint tavaly?

**Bíró Imre polgármester**: Akkor január 1-jén lépjen hatályba az új rendelet, idén még a régi alapján adná a karácsonyi támogatásokat. Az elhangzott módosításokkal teszi fel a rendelettervezetet elfogadásra.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**11/2024. (XI.29.) ÖNKORMÁNYZATI RENDELET**

Balatonszepezd Község Önkormányzata Képviselő-testülete az egyes szociális és gyermekvédelmi ellátási formák szabályozásáról szóló önkormányzati rendelet tervezetét elfogadja és 11/2024. (XI.29.) számon önkormányzati rendeletei közé iktatja.

**4) A strandok üzemeltetéséről, működtetéséről és belépődíjairól szóló 9/2021. (XI.3.) önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Ami aktuális, az a sátrazás, horgászat felülvizsgálata. A belépőjegyekről majd májusban döntenek. Amíg nincs meg a sátrazáshoz szükséges alapinfrastruktúra, addig korlátozni kell. Sok probléma van vele és sokan vannak, akik nem is kötnek szerződést, de használják a vizet, villanyt, nem fizetnek bérleti díjat. Javasolja ezt megszüntetni. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Télen megpróbál összeállítani egy elképzelést, hogyan lehetne ezt jól szabályozni. Mindig is fognak horgászni a strandon.

**Kiss István képviselő**: Nem tartja helyesnek, hogy üzemeltetési időn kívül lehet horgászni. Nem jogos, hogy szeptemberben már elfoglalják a fél strandot, akkor még jó idő van és lehetne fürdeni. Nincs ugyanolyan joga a strandhoz, mint a fürdőzőknek.

**Inhof Tamás képviselő**: Ugyanolyan joga van a horgásznak is hozzá. Azt nem lehet, hogy kitiltják a horgászokat. Ki kell alakítani egy szabályt, hogy mikor és hogyan lehet a strandot igénybe venni.

**Kiss István képviselő**: A strand közepéig ott vannak, elfoglalják a területet.

**Bíró Imre polgármester**: Nem lehet mindenkinek jót tenni, nehéz megtalálni a középutat.

**Inhof Tamás képviselő**: A horgász egész nyáron nem tud hol horgászni, valahol érthető, ha kihasználja a lehetőségeket.

**Kiss István képviselő**: Területileg le lehetne korlátozni, hogy meddig lehet horgászni.

**Bíró Imre polgármester**: Kéri a képviselőket, hogy dolgozzák ki ezt a koncepciót.

**Inhof Tamás képviselő**: Ha ilyet alkotnak, akkor a polgármesternek kell betartatni, neki lesz ebből konfliktusa.

**Varga József alpolgármester**: Bízik benne, hogy ezeket a konfliktusokat kulturáltan lehet rendezni.

**dr. Temesvári Zsolt képviselő**: A horgászversenyeket előre kell kommunikálni, akkor nincs gond belőle.

**Bíró Imre polgármester**: Térjenek erre vissza májusban. Egyelőre a sátrazást szüntessék meg.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal**

**– egyhangúlag – az alábbi határozatot hozza:**

**12/2024. (XI.29.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a strandok üzemeltetéséről, működtetéséről és belépődíjairól szóló 9/2021. (XI.3.) önkormányzati rendelet módosításáról szóló rendelet-tervezetet elfogadja és 12/2024. (XI.29.) számon önkormányzati rendeletei közé iktatja.

**5) A közterületek használatáról szóló önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Szerencsére már nagyon ritka az útfelbontás, csak nagyon indokolt esetben engedi. Kezdik megszokni, hogy csak az átfúrást engedélyezi. Ennek eddig volt egy díja, amit eddig is kevésnek gondolt. Sajnos felsőbb jogszabály alapján ezt sem lehet szedni. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: Az átfúrás sem mindig jó, mert lehet balesetveszélyes

**Bíró Imre polgármester:** A másik megoldás, hogy nem járul hozzá, de ez sem járható, mert a közműcsatlakozást engedni kell.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**13/2024. (XI.29.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a közterületek használatáról szóló 12/2020. (XI.30.) számú önkormányzati rendeletmódosításáról szóló rendelet-tervezetet elfogadja és 13/2024. (XI.29.) számon önkormányzati rendeletei közé iktatja.

**6) A fás szárú növények védelméről, kivágásáról és pótlásáról szóló önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Felsőbb jogszabály változása miatt kell a rendeletet módosítani. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**14/2024. (XI.29.) ÖNKORMÁNYZATI RENDELET**

Balatonszepezd Község Önkormányzata Képviselő-testülete a fás szárú növények védelméről, kivágásáról és pótlásáról szóló 5/2022. (V.27.) önkormányzati rendelet módosításáról szóló rendelet-tervezetet elfogadja és 14/2024. (XI.29.) számon önkormányzati rendeletei közé iktatja.

**7) A szociális célú tűzifa támogatás igénylésének szabályairól szóló 12/2018. (X. 31.) önkormányzati rendelet módosítása**

*Előterjesztő: Bíró Imre polgármester*

**Bíró Imre polgármester:** Előbbre szeretné hozni a döntés és a szállítás időpontját októberre, így szeptemberben kéne benyújtani a kérelmeket. A fa már rég itt van, jó lenne hamarabb kiosztani. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: A kérelmek benyújtásában nagyobb segítséget kér a falugondnoktól.

**Bíró Imre polgármester:** Az érdekelteknek kell számontartani.

**Varga József alpolgármester**: De idős emberek, segíteni kell nekik. A falugondnoknak kellene ezt figyelni. Segítsen az önkormányzat, figyeljenek erre.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**15/2024. (XI.29.) ÖNKORMÁNYZATI RENDELET**

Balatonszepezd Község Önkormányzata Képviselő–testülete a szociális célú tűzifa támogatás igénylésének szabályairól szóló 12/2018. (X.31.) önkormányzati rendelet módosításáról szóló rendelet–tervezetet elfogadja, és 15/2024. (XI.29.) számon önkormányzati rendeletei közé iktatja.

**8) Döntés a Balatonszepezd 1451/3 hrsz-ú ingatlanra vonatkozó telekalakítással vegyes ajándékozási előszerződésről**

*Előterjesztő: Bíró Imre polgármester*

**Bíró Imre polgármester:** Végre eljutottak idáig, hogy legyen megoldás, már évek óta húzódik az ügy. A szepezdfürdői vasúti átjáró helyzetét rendezné ez a szerződés. A megosztás sem egyszerű, HÉSZ módosítást igényel. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**73/2024. (XI.28.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Balatonszepezd belterület 1451/3 hrsz-ú ingatlannak az előterjesztés mellékletét képező változási vázrajt szerinti megosztásával, valamint az ingatlanra vonatkozó telekalakítással vegyes ajándékozási előszerződéssel egyetért, azt jóváhagyja.

Felhatalmazza a polgármestert a telekalakítással vegyes ajándékozási előszerződés aláírására.

Határidő: azonnal

Felelős: polgármester

**9) Magyar Telekom Nyrt. – Bertha Bulcsú Közösségi Ház bérleti szerződésének újrakötése**

*Előterjesztő: Bíró Imre polgármester*

**Bíró Imre polgármester:** Több egyeztetés is volt ebben a kérdésben a bérleti díjról és a bérlet időtartamáról is. Az antenna áthelyezése HÉSZ módosítást igényelne. A mellékelt szerződés a kompromisszum eredménye, 2 évre kötik és 5,5 millió Ft a bérleti díj. Kérdezi, hogy valakinek van-e kérdése, észrevétele, hozzászólása?

**dr. Temesvári Zsolt képviselő**: Hol lesz az antenna végleges helye?

**Bíró Imre polgármester**: Ez még nem dőlt el, még folynak a tárgyalások más ingatlanokról is, ahol értékbecslést kell csináltatni. A foci pályán csináltak méréseket, az ott megfelelő lenne.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**74/2024. (XI.28.) Bsz. ÖNKORMÁNYZATI HATÁROZAT**

Balatonszepezd Község Önkormányzatának Képviselő-testülete a Magyar Telekom Nyrt-vel a Balatonszepezd 684 hrsz-alatti Bertha Bulcsú Közösségi Ház 25 m2 alapterülete tárgyában bruttó 5.500.000 Ft/év bérleti díj meghatározása mellett, 2 év határozott időtartamra bérleti szerződést köt.

A bérleti szerződés tervezetének szövegét az előterjesztés melléklete szerint elfogadja.

Felhatalmazza a polgármestert a szerződés aláírására.

Határidő: azonnal

Felelős: polgármester

**10) A Zánka és Térsége Oktatási Intézményi Társulás Társulási Megállapodásának módosítása**

*Előterjesztő: Bíró Imre polgármester*

**Bíró Imre polgármester:** Egy polgármester személye változott, illetve aktualizálásra kerültek a lakosságszámok. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**75/2024. (XI.28.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Zánka és Térsége Oktatási Intézményi Társulás Társulási Megállapodásának módosítását az előterjesztés 1. melléklete szerint, és ezzel együtt az egységes szerkezetű Társulási Megállapodást előterjesztés 2. melléklete elfogadja.

Határidő: azonnal

Felelős: polgármester

**11) A Zánka és Térsége Egészségügyi Intézményi Társulás Társulási Megállapodásának módosítása**

*Előterjesztő: Bíró Imre polgármester*

**Bíró Imre polgármester:** Három polgármester személye változott, illetve aktualizálásra kerültek a lakosságszámok. Kérdezi, hogy valakinek van-e kérdése, észrevétele, hozzászólása?

*Kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**76/2024. (XI.28.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete a Zánka és Térsége Egészségügyi Intézményi Társulás Társulási Megállapodásának módosítását az előterjesztés 1. melléklete szerint, és ezzel együtt az egységes szerkezetű Társulási Megállapodást előterjesztés 2. melléklete elfogadja.

Határidő: azonnal

Felelős: polgármester

**12) Karácsonyi támogatás megállapítása**

*Előterjesztő: Bíró Imre polgármester*

**Bíró Imre polgármester:** Érintették már a kérdést. Ismerteti a támogatottak körét. 20.000 Ft-ot javasol megállapítani. December 6-ig lehet az igényt benyújtani, és még karácsony előtt megkapják. A tartalékból kerülne ez kifizetésre. Kérdezi, hogy valakinek van-e kérdése, észrevétele, hozzászólása?

**Varga József alpolgármester**: 30.000 Ft-ra emeljék fel.

**Bíró Imre polgármester:** 100-120 személyről van szó, az 3,6 millió Ft.

**Kiss István képviselő:** Egyetért az emeléssel.

**Bíró Imre polgármester:** Rendben, akkor 30.000 Ft legyen.

*További kérdés, vélemény, javaslat, hozzászólás nem hangzik el, Bíró Imre polgármester a módosított határozati javaslatot szavazásra teszi fel.*

**Balatonszepezd Község Önkormányzata Képviselő-testülete** **5 igen szavazattal**

**– egyhangúlag – az alábbi határozatot hozza:**

**77/2024. (XI.28.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az egyes szociális ellátási formák szabályozásáról szóló 4/2016. (II.29.) önkormányzati rendelet 10. § (8) bekezdése alapján egyszeri normatív települési támogatásban részesíti a községben 2024. január 1-jén állandó lakcímmel rendelkező, életvitelszerűen a településen élő

• 65. életévüket betöltött idős lakosokat,

• rokkantsági, fogyatékossági, rehabilitációs ellátottakat.

A támogatás összege: 30.000 Ft/fő, melynek kifizetése elsősorban számlaszámra történő utalással történik.

A települési támogatás igénylésével kapcsolatos adatlapokat 2024. december 6-ig lehet benyújtani a Zánkai Közös Önkormányzati Hivatalba.

Az adatlapok pótlólagos benyújtására, valamint a támogatás utólagos kifizetésre nincs lehetőség!

A Képviselő-testület a támogatás anyagi fedezetét a 2024. évi költségvetés tartaléka terhére biztosítja.

A Képviselő-testület megbízza a jegyzőt, hogy az érintettek részére a támogatás kifizetéséről gondoskodjon.

Határidő: 2024. december 13.

Felelős: jegyző

**13) Polgármester jutalmazására vonatkozó indítvány** (szóbeli előterjesztés)

*Előterjesztő: Kiss István Ügyrendi Bizottság elnöke*

**Kiss István képviselő, az Ügyrendi Bizottság elnöke:** Az Ügyrendi Bizottság 3 havi jutalmat javasol, ez 1.560.000 Ft. Javasolja a testületnek elfogadni. Kérdezi, hogy valakinek van-e kérdése, észrevétele, hozzászólása?

**Bíró Imre polgármester:** Köszöni szépen. Az önkormányzat dolgozói is kapnak jutalmat és kaptak béremelést is. Kéri, hogy a testület zárja ki a polgármesteri jutalomról szóló szavazásból személyes érintettsége miatt.

*További kérdés, vélemény, javaslat, hozzászólás nem hangzik el, Bíró Imre polgármester a határozati javaslatot szavazásra teszi fel.*

**Balatonszepezd Község Önkormányzata Képviselő-testülete 5 igen szavazattal – egyhangúlag – az alábbi határozatot hozza:**

**78/2024. (XI.28.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete Bíró Imre polgármestert a polgármester jutalmazásáról szóló szavazásból személyes érintettsége miatt kizárja.

**Kiss István képviselő, az Ügyrendi Bizottság elnöke**: Javasolja a polgármester jutalmazását elfogadni.

**Balatonszepezd Község Önkormányzata Képviselő-testülete 4 igen szavazattal – egyhangúlag – az alábbi határozatot hozza:**

**79/2024. (XI.28.) Bsz. ÖNKORMÁNYZATI HATÁROZAT**

Balatonszepezd Község Önkormányzata Képviselő-testülete az Ügyrendi Bizottság indítványa alapján Bíró Imre polgármester részére a 2024. évben végzett munkája értékelése alapján 3 havi illetményének megfelelő összegű, azaz 1.560.000 Ft jutalmat állapít meg.

Határidő: azonnal

Felelős: Ügyrendi Bizottság elnöke

Több napirendi pont nem lévén Bíró Imre polgármester megköszöni a nyilvános ülésen való részvételt, és azt 10.20 órakor bezárja.

K. m. f.

**Bíró Imre dr. Varga Viktória**

polgármester jegyző